钦定古今图书集成/明伦汇编/闺媛典/第350卷 > 《尔雅》 > 《释训》
## 钦定古今图书集成/明伦汇编/闺媛典/第350卷 > 《尔雅》 > 《释训》

“委委、佗佗”，美也。

〈注〉皆佳丽美艳之貌。〈疏〉李巡曰：“皆容之美也。”孙炎曰：“委委，行之美。”《诗鄘风君子偕老》云：“委委佗佗。”《毛传》云：“委委者，行可委曲踪迹也。佗佗者，德平易也。”是皆佳丽美艳之貌也。

美女为媛。

〈注〉所以结好媛。〈疏〉《诗·鄘风·君子偕老》云：“展如之人兮，邦之媛也。”故此释之。郭云：“所以结好媛。”孙炎云：“君子之援助。”然则由有美可以援助君子，故云美女为媛。